32006R0316
L 052/22
JURNALUL OFÍCIAL AL UNIUNII EUROPENE
REGULAMENTUL (CE) NR. 316/2006 AL COMISIEI
din 22 februarie 2006
de modificare a Regulamentului (CE) nr. 2535/2001 de stabilire a normelor de aplicare a Regulamentului (CE) nr. 1255/1999 al Consiliului privind regimul importurilor de lapte și produse lactate și deschiderea unor contingente tarifare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), în special articolul 29 alineatul (1),
întrucât:
(1)
Decizia nr. 2006/67/CE a Consiliului din 20 decembrie 2005 privind încheierea unui acord sub forma unui schimb de scrisori între Comunitatea Europeană și Regatul Hașemit al Iordaniei cu privire la măsurile reciproce de liberalizare și de modificare a Acordului de asociere între CE și Iordania (denumit în continuare „acordul de asociere”) și de înlocuire a anexelor I, II, III și IV, precum și a Protocoalelor nr. 1 și 2 la acordul în cauză (2) prevede accesul liber și nelimitat în Comunitate al brânzei provenite din Iordania.
(2)
Regulamentul (CE) nr. 2535/2001 al Comisiei (3) stabilește, în special, norme pentru aplicarea regimului de import prevăzut de acordul de asociere în sectorul laptelui și al produselor lactate. Având în vedere că dispozițiile privind un contingent tarifar pentru importul de brânză provenind din Iordania nu mai sunt compatibile cu accesul liber și nelimitat al produsului respectiv în Comunitate, în conformitate cu dispozițiile Protocolului nr. 1 la acordul de asociere, astfel cum a fost modificat de acordul sub forma unui schimb de scrisori menționat anterior, este necesară eliminarea dispozițiilor respective.
(3)
Regulamentul (CE) nr. 2535/2001 prevede în capitolul III un contingent tarifar anual de unt provenind din Noua Zeelandă.
(4)
Regulamentul (CE) nr. 2175/2005 al Consiliului din 21 decembrie 2005 privind punerea în aplicare a Acordului sub forma unui schimb de scrisori încheiat între Comunitatea Europeană și Noua Zeelandă în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) din 1994 privind modificarea concesiunilor din listele de angajamente ale Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace, în cadrul aderării acestora la Uniunea Europeană, în completarea anexei I la Regulamentul (CEE) nr. 2658/87 privind Nomenclatura tarifară și statistică și Tarifului Vamal Comun (4) prevede alocarea unui contingent suplimentar de 735 de tone de unt din Noua Zeelandă în cadrul contingentului tarifar anual de import. Prin urmare, este necesară adaptarea cantității de unt din contingentul 09.4589 prevăzut în anexa III.A la Regulamentul (CE) nr. 2535/2001.
(5)
Prin urmare, Regulamentul (CE) nr. 2535/2001 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Regulamentul (CE) nr. 2535/2001 se modifică după cum urmează:
1.
La articolul 5, litera (g) se elimină.
2.
La articolul 13 alineatul (2), paragraful al doilea se înlocuiește cu următorul text:
„Cu toate acestea, pentru contingentele prevăzute la articolul 5 literele (c), (d), (e), (f) și (h), cererea de certificat vizează o cantitate de cel puțin zece tone și cel mult egală cu cantitatea stabilită pentru fiecare perioadă.”
3.
În anexa I, partea I.G se elimină.
4.
În anexa III.A, partea privind numărul de contingent 09.4589 se înlocuiește cu textul cuprins în anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică începând cu 1 ianuarie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 februarie 2006.